CELEX: 62012TN0489
Language: el
Date: 2012-11-08 00:00:00
Title: Υπόθεση T-489/12: Αγωγή της 8ης Νοεμβρίου 2012 — Planet κατά Επιτροπής

26.1.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 26/55
            
         Αγωγή της 8ης Νοεμβρίου 2012 — Planet κατά Επιτροπής
   (Υπόθεση T-489/12)
   2013/C 26/111
   Γλώσσα διαδικασίας: η ελληνική
   
      Διάδικοι
   
   
      Ενάγουσα: Planet AE Ανώνυμη Εταιρεία παροχής Συμβουλευτικών Υπηρεσιών (Αθήνα, Ελλάδα) (εκπρόσωπος: Β. Χριστιανός, δικηγόρος)
   
      Εναγομένη: Ευρωπαϊκή Επιτροπή
   
      Αιτήματα της ενάγουσας
   
   Η ενάγουσα ζητεί από το Γενικό Δικαστήριο:
   
               —
            
            
               Να αναγνωρισθεί ότι η Ευρωπαϊκή Επιτροπή, απορρίπτοντας τις δαπάνες προσωπικού για τα υψηλόβαθμα στελέχη της ενάγουσας, παραβίασε τις συμβάσεις ONTOGOV, FIT και RACWeb και ότι, επομένως, οι υποβληθείσες στην Επιτροπή για τις ανωτέρω συμβάσεις δαπάνες προσωπικού για τα υψηλόβαθμα στελέχη της ενάγουσας, συνολικού ύψους 547 653,42 ευρώ είναι επιλέξιμες και δεν πρέπει να επιστραφούν από την ενάγουσα στην Επιτροπή· και
            
         
               —
            
            
               Να καταδικαστεί η Επιτροπή στην πληρωμή της δικαστικής δαπάνης της ενάγουσας.
            
         
      Ισχυρισμοί και κύρια επιχειρήματα
   
   Η προκειμένη αγωγή αφορά ευθύνη της Επιτροπής από τις συμβάσεις: α) υπ’ αριθ. 507237 για την εκτέλεση του έργου «Ontology enabled E-Gov Service Configuration» (ONTOGOV), β) υπ’ αριθ. 027090 για την εκτέλεση του έργου «Fostering self-adaptive e-government service improvement using semantic technologies» (FIT) και γ) υπ’ αριθ. 045101 για την εκτέλεση του έργου «Risk Assessment for Customs in Western Balkans» (RACWeb), δυνάμει των άρθρων 272 και 340, πρώτο εδάφιο ΣΛΕΕ. Συγκεκριμένα, η ενάγουσα υποστηρίζει ότι, παρόλο που εκτέλεσε πλήρως και προσηκόντως και με μεγάλη επιτυχία τις συμβατικές της υποχρεώσεις, η Επιτροπή, κατά παράβαση των ως άνω συμβάσεων και των κανόνων που διέπουν τη διαδικασία ελέγχου, απέρριψε τις δαπάνες προσωπικού της ενάγουσας που αφορούσαν τα τρία υψηλόβαθμα στελέχη της.
   Ειδικότερα, η ενάγουσα προβάλλει δύο λόγους προς στήριξη της αγωγής της:
   
               —
            
            
               Πρώτον, η ενάγουσα ισχυρίζεται ότι ουδόλως παραβίασε τις συμβατικές τις υποχρεώσεις όσον αφορά στις δαπάνες προσωπικού, διότι α) οι δαπάνες προσωπικού για τα τρία υψηλόβαθμα στελέχη της ενάγουσας πληρούν όλες τις προϋποθέσεις επιλεξιμότητας, σύμφωνα με τις ρήτρες των επίδικων συμβάσεων, και β) ουδόλως απαγορεύεται από τις συμβάσεις η συμμετοχή υψηλόβαθμων στελεχών στα χρηματοδοτούμενα έργα.
            
         
               —
            
            
               Δεύτερον, η ενάγουσα ισχυρίζεται ότι η Επιτροπή κατά τη διαδικασία ελέγχου παραβίασε τις συμβατικές της υποχρεώσεις, διότι α) ο έλεγχος της Επιτροπής διεξήχθη κατά παράβαση των Ελληνικών και Διεθνών Ελεγκτικών Προτύπων, β) η απαίτηση της Επιτροπής να της χορηγηθούν έγγραφα, τα οποία η Planet ουδεμία υποχρέωση έχει να διατηρεί, συνιστά παράβαση των επίδικων συμβάσεων και απόπειρα εκ των υστέρων μονομερούς τροποποίησης των συμβατικών υποχρεώσεων της Planet και γ) τα πορίσματα του προκειμένου ελέγχου έρχονται σε αντίθεση με τα πορίσματα προηγούμενων ελέγχων της Επιτροπής στην Planet.